Rubla kurss on sel aastal tugevalt euro vastu tõusnud, asetsedes Bloombergi valuutaedetabeli tipus.
Kui aasta alguses julgesid mõned fondijuhid öelda, et rubla on Venemaa nõrga majandusolukorra pärast omadega õhtul, siis aasta teine pool tõestab hoopis vastupidist: rubla on teiste valuutade vastu tugevalt tõusnud, kuna usutakse, et halvim on Vene majanduses möödas.
Bloombergi tabelist selgub, et kosuma on hakanud Norra kroon, tabeli tipust leiab ka Jaapani jeeni ning üllatuslikult Islandi krooni. Kõik valuutade võrdlused on arvestatud euro suhtes.
Venemaa - armastatud ja vihatud
Aasta alguses ütles riskifondijuht Bill Browder, et Venemaa keskpank valetab enda reservide suuruse kohta ja tõenäoliselt on need poole väiksemad kui väidetakse. „Vene keskpank väidab, et tal on reserve 360 miljardi dollari väärtuses, kuid paljud ütlevad, et reservide suurus on umbes 150 miljardit dollarit,“ ütles Browder jaanuaris Forbesile.
Mõni kuu hiljem ütles arenevatele turgudele investeeriva varahalduri Templeton Emerging Marketsi tegevjuht Mark Mobius, et Venemaa pakub investorile sajandi võimalust. „Venemaa on väga odav. Probleeme valmistavad aga sanktsioonid ja nende tõttu ei saa paljud sinna investeerida. Kui sanktsioonid ära kaovad, saab Vene aktsiaturul minna väga hästi,“ ütles Mobius.
Ja just Venemaale Krimmi annekteerimise eest kehtestatud sanktsioonid ongi need, mille äsja USA presidendiks valitud Donald Trump võib ära kaotada. Seda on selgelt väljendanud ka analüütikud. „Märkimisväärselt on suurenenud tõenäosus, et Venemaa-vastased sanktsioonid tühistatakse,“ ütles Reutersile Renaissance Capitali peaökonomist Charles Robertson. „See parandaks Venemaa investeerimiskliimat.“
Usku Vene majandusse näitab ka investorite meelestatus, sest rublapõhine Venemaa börsiindeks Micex on sel aastal tõusnud 15%, dollaripõhine RTSI lausa 30%.
Trumpi võit polnud see, mida Jaapan tahtis
Jaapani jeen on sel aastal euro suhtes tõusnud peaaegu 13%, kuid tegelikult meeldiks Jaapanile hoopis nõrk jeen, kuna siis on lihtsam hoida 10aastase tähtajaga riigivõlakirja tootlust nullprotsendi peal ning raha juurde trükkida.
Pärast seda, kui Trumpi võit oli eelmisel nädalal kindel, reageeris jeen üle 3% tõusuga ning Jaapani börs kukkus 5%.
Jaapani investoritele ei meeldinud Trumpi võit, kuna kardetakse, et äärmuslike väljaütlemistega tuntuks saanud Trump võib tuua tagasi 1990ndate USA ja Jaapani kaubanduspinged. Siis oli Bill Clintoni administratsioonil suur oht sattuda kaubandussõtta Jaapaniga ning kahe aasta jooksul, mil vaieldi luksusautode tariifide üle, tugevnes jeeni kurss dollari suhtes 20%.
Tesla tõstab Hiinas autode hinda
Hiina jüaan on sel aastal langenud dollari suhtes üle 5%, kuid euro suhtes on langus olnud ainult alla poole protsendi. Kuna vahetuskurss on liikunud USA autotootja Teslale ebasoodsas suunas, teatas Tesla hiljuti, et tõstab alates 22. novembrist kõikide enda mudelite hindu Hiinas 5%-8%. Bloombergi andmetel on jüaan langenud dollari suhtes 8 aasta põhja.